Ani bei komɛi lɛ ewa kɛha bo akɛ obaabo ofɔlɔi atoi?​— Hɛɛ, bei komɛi lɛ ewa. Ani ole akɛ Yesu bo Yehowa kɛ efɔlɔi atoi?​— Enɔkwɛmɔnɔ lɛ baanyɛ aye abua bo ni obo ofɔlɔi atoi yɛ bei ni nakai feemɔ wa lɛ po mli. Ha wɔkase enɛ he nii babaoo.\nYesu kɛ e-Tsɛ Yehowa hi ŋwɛi dani eba shikpɔŋ lɛ nɔ. Shi Yesu ná fɔlɔi yɛ shikpɔŋ lɛ nɔ hu. Epapa gbɛ́i ji Yosef, ni atsɛɔ emami Maria. Ani ole bɔ ni fee ni amɛbatsɔ efɔlɔi?​—\nYehowa jie Yesu wala kɛjɛ ŋwɛi ni ekɛbawo Maria musu mli koni anyɛ afɔ Yesu ni ebahi shikpɔŋ lɛ nɔ. Enɛ ji nɔ ko ni yɔɔ naakpɛɛ waa! Yesu da yɛ Maria musu mli tamɔ bɔ ni gbekɛ ko daa yɛ emami musu mli lɛ nɔŋŋ. No sɛɛ aaafee nyɔji nɛɛhu lɛ, afɔ Yesu. Nɛkɛ ji bɔ ni fee ni Maria kɛ ewu Yosef batsɔ Yesu fɔlɔi yɛ shikpɔŋ lɛ nɔ.\nBeni Yesu eye afii 12 pɛ lɛ, efee nɔ ko ni tsɔɔ akɛ esumɔɔ Yehowa ni ji e-Tsɛ lɛ waa. Yesu fee enɛ beni ekɛ eweku lɛ fã gbɛ kakadaŋŋ kɛtee Yerusalem koni amɛyaye Hehoo lɛ. Beni amɛkuɔ amɛsɛɛ lɛ, Yosef kɛ Maria enaaa Yesu. Ani ole he ni no mli lɛ Yesu yɔɔ?​—\nMɛni hewɔ Yesu tee sɔlemɔwe lɛ?\nYosef kɛ Maria kɛ oyaiyeli ku amɛsɛɛ kɛtee Yerusalem ni amɛbɔi Yesu taomɔ. Amɛtao lɛ yɛ he fɛɛ he shi amɛnaaa lɛ, ni enɛ ha amɛhao waa. Shi gbii etɛ sɛɛ lɛ, amɛyana lɛ yɛ sɔlemɔwe lɛ! Ani ole nɔ hewɔ ni Yesu tee sɔlemɔwe lɛ?​— Etee sɔlemɔwe lɛ ejaakɛ ebaanyɛ ekase Yehowa, ni ji e-Tsɛ lɛ, he nii yɛ jɛmɛ. Yesu sumɔɔ Yehowa waa, ni eesumɔ ni ele bɔ ni eeefee esa ehiɛ. Beni Yesu da ni ebatsɔ onukpa po lɛ, ebo Yehowa toi be fɛɛ be. Yesu fee toiboo be ni nakai feemɔ wa kɛha lɛ ní ebaabi ni ena nɔ po lɛ. Ani Yesu bo Yosef kɛ Maria hu toi?​— Hɛɛ, Biblia lɛ kɛɔ akɛ ebo amɛtoi.\nMɛni okaseɔ kɛjɛɔ Yesu nɔkwɛmɔnɔ lɛ mli?​— Esa akɛ obo ofɔlɔi atoi, yɛ bei ni nakai feemɔ wa lɛ po amli. Bɛ obaafee nakai?​—\nTe fee tɛŋŋ Yosef kɛ Maria batsɔ Yesu fɔlɔi yɛ shikpɔŋ lɛ nɔ lɛ?\nBeni Yesu fɔlɔi tee Yerusalem ni amɛyatao lɛ lɛ, nɛgbɛ amɛyana lɛ yɛ?\nMɛni okaseɔ kɛjɛɔ Yesu nɔkwɛmɔnɔ lɛ mli?